Útmutató a referátum elkészítéséhez

Az előadások hossza kb. 20 perc legyen. Ez azt jelenti, hogy 15 perc túl kevés, 25 perc elteltével pedig le kell állítanom az előadást. Az előadások után kb. 10 perc lesz kérdésekre. A készülés során végig tartsák szem előtt, hogy olyan prezentációt kell tartani, ami leköti a többieket, vagyis amit érdekesnek és hasznosnak fognak találni.
Próbáljanak megfogalmazni egy kérdést, amire választ keresnek az előadásban! Ez a kérdés egyúttal le is szűkíti a témát és rendezi az anyagot: elég arról beszélni, ami a felvetett kérdés szempontjából lényeges. A bevezető rész minél rövidebb legyen!
Az előadáshoz készítsenek PowerPoint-os diasort, amit – az esetleges javítások után – fel szeretnék majd tenni a tárhelyre, ahol mások is elérhetik. Az előadást a felhasznált irodalom ismertetésével kell kezdeni. Itt minden lényeges bibliográfiai adatot fel kell tüntetni: ne feledkezzenek meg az évszámról, az oldalszámról, a tanulmánykötet szerkesztőjének nevéről és a kiadóról sem!
Mindenkinek lesz egy fő cikke, ami nagyjából kijelöli az előadás témáját. Ehhez kell még legalább két idegennyelvű cikket elolvasni ugyanabban a témában. Cikket lehet választani a tárhelyen lévő tanulmánykötetekből vagy a jstor.org-ról (ide be kell jelentkezni az egyetemet megjelölve, és akkor hozzáférünk az újabb tanulmányokhoz is). Természetesen lehet különböző adatbázisokból vagy könyvtárakból választani tanulmánykötetet vagy folyóiratot. Az viszont lényeges, hogy csak tudományos művek használhatók fel, vagyis olyanok, amelyekben hivatkozások vannak, és elismert kiadó adta ki. Aki nem az órán választ cikket, vagy az órán választott cikkét le akarja cserélni, az írja meg nekem az új cikk bibliográfiai adatait (azt is, melyik tanulmánykötetben vagy folyóiratban van), már csak azért is, nehogy olyan cikket válasszon, amit más már felhasznált. Lehetőleg ne válasszanak a 90-es évek előtti cikket!
Otthon kell lenni a választott témában, ami azt jelenti, hogy képesnek kell lenni kérdések megválaszolására. Ha van bármi magyarul a témához, azt el kell olvasni: így a tankönyveket és az ismeretterjesztő irodalmat is. Ezeket az olvasmányokat fel lehet tüntetni az irodalomjegyzékben, de elkülönítve a felhasznált tudományos művektől, például mint ajánlott olvasmányt. A prezentációt nem kell beadni dolgozatként. Félév végi érdemjegyet az előadásuk, a diasoruk és a kérdésekre adott válaszaik alapján kapnak (persze azok a hozzászólásaik is számítanak, amelyeket a prezentációkhoz vagy a közösen megbeszélt cikkekhez fűznek).
Az idegen nevek helyesírására különösen figyelni kell! Meg kell keresni az adott ókori nevek magyar verzióját, és azt kell használni. Így például Aeschylus helyett Aischylost vagy Aiszkhüloszt írjanak. A görög nevek átírásában következetesen végig vagy a tudományos (Aischylos) vagy a magyaros (Aiszkhülosz) verziót használják! Az elkészült diasort érdemes átnézetni MI-val, hogy javítsa a helyesírási és stilisztikai hibákat. Már a diasor elején, a felhasznált irodalomhoz kapcsolódóan, külön fel kell tüntetni, hogy mire használták a MI-t. Jobb, ha a fordítást vagy a fejezetek összefoglalását nem MI-vel csináltatják, mert nem megbízható. Ha mégis így tesznek, akkor mondatról mondatra mindent le kell ellenőrizni, amit ír.
A prezentáció során primér (vagyis ókori, esetleg középkori) forrásokat kell idézni az állításaink alátámasztására vagy szemléltetésére, illetve azért is, hogy színesítsék az előadást. A szakirodalomban idézett vagy hivatkozott forrásoknak meg kell keresni a magyar műfordítását, és onnan kell venni az idézetet. A szöveghelyet pontosan meg kell adni (könyv- és fejezetszámmal, nem oldalszámmal)! Ha nincs az adott szövegnek magyar műfordítása, akkor fordítsuk magyarra az angol fordítást, és zárójelben adjuk meg az angol verziót is)! A kulcskifejezéseket hasznos lehet megadni eredeti, latin vagy görög nyelven is.
Érdemes lehet elolvasni a szak- és szemináriumi dolgozathoz című dokumentumot is.
